Covid-19: Ingenieurs maak plan met siftingstoetse by skoleArgieffoto ter illustrasie (Foto: Ayanda Ndamane, ANA) Ingenieurs aan die Noordwes-Universiteit (NWU) het ’n toestel ontwerp om siftingstoetse vir Covid-19 by skole te vergemaklik. Dié toestel, wat siftingstoetse sal digitaliseer, kan moontlike opeenhopings by skoolhekke voorkom, waar leerders vanaf volgende maand soggens vir simptome van Covid-19 nagegaan sal moet word. Maroela Media het vroeër berig die minister van basiese onderwys het bevestig dat skole op 1 Junie vir gr. 7’s en gr. 12’s sal heropen. Die NWU wys daarop dat honderde leerders by sommige skole op een slag by die skoolhekke vir die virus nagegaan sal moet word. Leerders se temperatuur sal dus elkeen gemeet en noukeurig neergeskryf moet word. Indien ’n leerder ŉ hoë temperatuur registreer, moet die departement van gesondheid ooreenkomstig veiligheidsmaatreëls in kennis gestel word. Volgens die universiteit gaan nie alle skole noodwendig kapasiteit hê vir dié tydsame proses nie. Ingenieurs aan die NWU, onder leiding van prof. Leenta Grobler, ’n spesialis in gesondheidsverwante ingenieursinnovasies, glo hulle het ’n oplossing gevind deur dié proses te digitaliseer en dus te bespoedig. Luidens ’n verklaring het die span ingenieurs ’n toestel ontwerp wat sal toelaat dat elke persoon wat gemagtig is om ’n spesifieke eiendom te betree, ’n identifikasieskyfie kry. ’n Vasleggingstasie sal dan by alle toegangspunte opgerig word, met onder andere ’n databasis, ’n skyfieleser wat die skyfie deur middel van ’n QR-kode lees en ’n digitale termometer wat gekoppel is aan ’n Android-selfoon. Die data word dan deur middel van die selfoon opgeneem en gestoor. “Hierdie toestel sal aansienlik baie tyd vir onderwysers en werkers bespaar en kan ’n radikale impak hê op siftingsprotokolle,” het Grobler gesê. Luidens die verklaring beplan Grobler en haar span om hul toestel gedurende die eerste week van Junie by skole in Potchefstroom op die proef te stel.